**ענבר סולומון, חלילית**

ענבר סולומון היא נגנית חליליות המבצעת מוסיקה עתיקה לצד מוסיקה ישראלית/ בינלאומית בת-זמננו. היא משתפת פעולה עם מלחינים מישראל, ארה”ב, יפן, אנגליה וארגנטינה, ובשנים האחרונות ביצעה קונצרטי בכורה ללמעלה מ- 20 יצירות לחלילית (סולו וקאמריות) שהוקדשו לה. יצירות חדשות בביצועה הוקלטו ושולבו באלבומים רבים, וזיכו את יוצריהן בפרסים חשובים כגון פרס ראש הממשלה לקומפוזיטורים ו*פרס אקו"ם*.

ענבר ניגנה בסדרות קונצרטים בארץ, בגרמניה, בבריטניה ובשוויץ. הופיעה בפסטיבלי *שבוע העוגב הבינלאומי*, *מוסיקה חדישה* ו*ימי המוסיקה העתיקה* בגרמניה וכן ב*פסטיבל פליציה בלומנטל*, ב*חג המוסיקה הישראלית,* בפסטיבל *“החג של החגים”*, בפסטיבל *ווקס פמינה,* ב*פסטיבל האופרה בעכו* וב*פסטיבל הרנסנס במבצר יחיעם*. היתה פיינליסטית ב*תחרות הבינלאומית לביצוע מוסיקה ישראלית* בלונדון וזכתה ב*תחרות האקדמיה בת”א לביצוע מוסיקה בת-זמננו*. ניגנה כסולנית עם תזמורת האקדמיה של קלן ותזמורת הבמה הישראלית, הופיעה עם תזמורת הקאמרטה, תזמורת בארוקדה, אנסמבל המאה ה- 21, אנסמבל הבארוק *In Camera XV* ו*פורום המלחינות והמבצעות בישראל* (את שני הגופים האחרונים גם ניהלה מס' שנים). ענבר הקליטה לטלוויזיה ולרדיו בגרמניה ובישראל, לאופרות ולאלבומי אוסף של מלחינים.

במהלך כהונתה של ענבר כיו"ר פורום המלחינות והמבצעות, היא הרחיבה את הפעילות הבימתית של הארגון באופן משמעותי, העלתה את תודעתו בקרב הציבור הרחב ותרמה לחשיפתן של מלחינות ומבצעות רבות, תוך הזמנה של יצירות ישראליות חדשות, יצירת תכניות קונצרטים, הפקתם וקידומם. היא ניהלה אמנותית, ארגנה והפיקה את פסטיבל "ווקס פמינה", יזמה וניהלה סדרת קונצרטים קאמריים חדשה המתמקדת במלחינות וערכה מספר תוכניות רדיו שהוקדשו לחברות הפורום ולפועלן.

נוסף על פעילותה כמבצעת וכיוזמת ומפיקת קונצרטים, ענבר מדריכה רכזי מורים ומורים לחליליות במסגרת תוכנית להשתלמויות מורים של *קרן קרב* (משרד החינוך). במסגרת סדרת ההשתלמויות הייחודית שבנתה, ענבר עובדת עם קבוצות מורים על שיפור הטכניקה ויכולות הביצוע בחלילית ככלי שני, הרחבת הידע העיוני והמעשי ברפרטואר, עבודה רב-קולית, ניצוח ומתודיקה של העברת יצירות ושירים והתאמתם לגיל ולרמת התלמידים. פעילותה זו זוכה להתצלחה רבה ומתרחבת מדי שנה, הן מבחינה כמותית והן מבחינת הפריסה ברחבי הארץ. ענבר מדריכה בכנסי החליליות הארציים (עמותת איל"ה לשעבר). כמו כן, היא מלמדת חלילית ותיאוריה יחידים וקבוצות, מכינה תלמידים למבחני הכניסה לאקדמיה, לבגרויות ולקרן שרת, ולימדה במגמת המוסיקה "בן גוריון" בנס ציונה, בקונסרבטוריון רחובות ובמסגרת פרויקט "בי"ס מנגן" של קונסרבטוריון שטריקר.

ענבר בעלת תואר שני בביצוע מוסיקלי מהאקדמיה למוזיקה בנירנברג בהדרכת ירמיאס שווארצר, ובעלת תואר שני במוסיקולוגיה, בהצטיינות, מהאקדמיה למוסיקה ע”ש בוכמן-מהטה באוניברסיטת ת”א. שם השלימה את התואר הראשון בביצוע בהדרכתה של ברכה קול וגם השלימה תואר ראשון בפסיכולוגיה. ענבר זכתה במלגות הצטיינות לאורך כל תקופת לימודיה, ביניהן *קרן קוהלר-קאסט* הגרמנית, *קרן התרבות אמריקה-ישראל*, ארגון *בני ברית* ו*האקדמיה למוסיקה בת”א*.